31995R2268
L 231/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2268/95 НА КОМИСИЯТА
от 27 септември 1995 година
относно втория списък на приоритетни вещества в съответствие с Регламент (ЕИО) № 793/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 793/93 на Съвета от 23 март 1993 г. за оценката и контрола на рисковете от съществуващите вещества (1), по-специално членове 8 и 10 от него,
като има предвид, че Регламент (ЕИО) № 793/93 предвижда система за оценка и контрол на рисковете от съществуващите вещества и като има предвид, че, за да се предприеме оценка на риска от такива вещества, е целесъобразно да се определят приоритетните вещества, които изискват внимание;
като има предвид следователно, че член 8 от Регламент (ЕИО) № 793/93 предвижда Комисията да изготви списък на приоритетните вещества и като има предвид освен това, че член 8 определя критериите, които следва да се вземат предвид при изготвяне на този списък;
като има предвид, че член 10 от Регламент (ЕИО) № 793/93 предвижда държава-членка да отговаря за оценката на всяко вещество, фигуриращо в приоритетните списъци; като има предвид, че разпределянето на веществата между държавите-членки трябва да осигури справедливо разпределение на задачите;
като има предвид, че първият приоритетен списък е приет с Регламент (ЕО) № 1179/94 на Комисията (2);
като има предвид, че разпоредбите на настоящия регламент са в съответствие със становището на комитета, създаден с член 15 от Регламент (ЕИО) № 793/93,
ПРИЕ НАСТОЯЩИЯ РЕГЛАМЕНТ:
Член 1
Приоритетен списък
1. Създава се втори списък на приоритетни вещества, който е приложение към настоящия регламент.
2. За всяко вещество от приоритетния списък е определена държава-членка, която отговаря за оценката му и тя е посочена в приложението към настоящия регламент.
Член 2
Настоящият регламент влиза в сила от двадесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 септември 1995 година.